Document ID: 32009D0839

KOMMISSIONENS BESLUTNING
af 13. november 2009
om ændring af beslutning 2004/4/EF om bemyndigelse af medlemsstaterne til midlertidigt at træffe hasteforanstaltninger mod spredning af Pseudomonas solanacearum (Smith) Smith, for så vidt angår Egypten
(meddelt under nummer K(2009) 8702)
(2009/839/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), særlig artikel 16, stk. 3, og
ud fra følgende betragtninger:
(1)
I henhold til Kommissionens beslutning 2004/4/EF (2) er indførsel på Fællesskabets område af knolde af Solanum tuberosum L. med oprindelse i Egypten principielt forbudt. Som undtagelse har sådanne knolde med oprindelse i »skadegørerfrie områder« i tidligere år, herunder importsæsonen 2008/09, kunnet føres ind på Fællesskabets område, forudsat at bestemte betingelser var overholdt.
(2)
I importsæsonen 2008/09 blev der foretaget seks tilbageholdelser af Pseudomonas solanacearum (Smith) Smith, hvilket resulterede i et forbud mod al eksport af egyptiske kartofler til Fællesskabet fra den 26. august 2009.
(3)
Egypten har forelagt en rapport om årsagerne til disse tilbageholdelser. Hovedkonklusionen er, at størstedelen af tilbageholdelserne skyldes manglende overholdelse af de plantesundhedsmæssige forskrifter vedrørende avl og eksport af kartofler bestemt til Fællesskabet. Der må ikke længere eksporteres til Den Europæiske Union fra de kartoffelproducerende områder, der ikke har overholdt forskrifterne. Egypten har pålagt sanktioner for overtrædelse af forskrifterne og har suspenderet de pågældende virksomheders tilladelse for de næste tre eksportsæsoner.
(4)
Efter anmodning fra Egypten og på baggrund af de oplysninger, Egypten har forelagt, har Kommissionen fastslået, at risikoen for spredning af Pseudomonas solanacearum (Smith) Smith ved indførsel til Fællesskabet af knolde af Solanum tuberosum L. fra »skadegørerfrie områder« i Egypten er tilstrækkeligt lav, forudsat at bestemte betingelser overholdes.
(5)
I importsæsonen 2009/10 bør indførsel i Fællesskabet af knolde af Solanum tuberosum L. fra »skadegørerfrie områder« i Egypten derfor være tilladt.
(6)
Beslutning 2004/4/EF bør derfor ændres i overensstemmelse hermed.
(7)
Foranstaltningerne i denne beslutning er i overensstemmelse med udtalelse fra Den Stående Komité for Plantesundhed -
VEDTAGET FØLGENDE BESLUTNING:
Artikel 1
I beslutning 2004/4/EF foretages følgende ændringer:
1)
I artikel 2, stk. 1, ændres »2008/09« til »2009/10«.
2)
I artikel 4 ændres »31. august 2009« til »31. august 2010«.
3)
I artikel 7 ændres »30. september 2009« til »30. september 2010«.
4)
Bilaget ændres således:
a)
I punkt 1, litra b), nr. iii), ændres »2008/09« til »2009/10«.
b)
I punkt 1, litra b), nr. iii), andet led, ændres »1. januar 2009« til »1. januar 2010«.
c)
I punkt 1, litra b), nr. xii), ændres »1. januar 2009« til »1. januar 2010«.
Artikel 2
Denne beslutning er rettet til medlemsstaterne.
Udfærdiget i Bruxelles, den 13. november 2009.

Labels: 3
17
18
6